Cirro

In meteorologia, el cirro (scurtàa con Ci) a l’è on tipo de nivola de l'alta troposfera (da 5 000m de altèzza fin a 13 000 m in di region temperàa ): i Cirri hinn di nivul compagn di fil bianch dispòst in di fass strètt, ‘me di fìl de séda (de che el ne ven el nòmm offiziàl latìn cirrus, per dì "rizzolìn" o "filzoeu de cavèj rizzàa").

In di region polar l'estension di cirri  la pò andà di 3000m a i 8000 m inveci in quèj tropicaj tra i 6000 m e i 8000 m circa.

 Descrizion 
In del cors del dì, i cirri gh’hànn semper on coloridura bianca o biancastra. I tipich ciuff de l’aspètt redónd se formen generalemen in cièj limpid e pòden vèss compagnàa de scij d’aspètt fibrós. Come che ‘l temp el passa i ciuff a se mangen foeura e a rèsten domà i scji. .

Quand che ‘l Sol l’è ‘drée a calà, e le de bass in su l’orizzont, el color di cirri el pò varià del bianch al giald, poeu per el roeusa, el ross, e  a la fin –quand ch’hinn pu inluminàa- al gris. Quand che el Sol el leva su el succed el contrari per via de la rifrazion subida de la lus intanta che l’è ‘drée a intraversà di strat spèss de atmosfera, che fìltren i component blu e verd dèl spèttro visibel.

A hinn fàa su aquàs unicament de cristàj de giazz piscinìtt che la soa densità a l’è inscì bassa de fa vèss sti nivol chì trasparènt per la lus del Sol. I Cirri pussé dens o a ciuff pòden vègh dedenter di cristàj pussée gròss e sviluppàss anca in vertical. El pò succed domà raramént che i cristàj se mètten insèma con di gottìn d’acqua piscinìtt sora-fondùd; in quèll caso chì i scìj pòden assùmm na coloridura grisastra e pòden originà anca di arcobalen I cirri pòden ancasì ingenerà di serc ma quasi mai di serc de lus complètt per via del sò bass spessor..

L'aspètt irregolar di cirri a l’è caosàa di fòrt variazion del vent (fòrbes del vent) e de la divèrsa grandèzza di cristàj de giazz ch’a i fànn su.

Quand che i cirr se ciapen manemàn tutt el ciél, generalmènt a l’è perché l’è ‘drée a rivà on  front cald de lì a 15 or, compagnàa de precipitazion despèss persistent, oppur la fin de on temporal (in quèll caso chì hinn ciamà anca "cirri fàls").
Al contrari, quèj ciamà cirr del bel tèmp – che comparen in situazion de atmosfera stabil hinn manch estés, gh’hànn ‘na struttura men regolar e on mòto che l’andarà pussée adasi.

 Specie 
Segond la forma assùnta, ògni cirro el pò appartegnì a vuna infra quèj cinch specie chì (intra parentesi a l’è insegnada la soa  abbreviadura):

 Cirrus castellanus (Ci cas);
 Cirrus fibratus (Ci fib);
 Cirrus floccus (Ci flo);
 Cirrus spissatus (Ci spi);
 Cirrus uncinus (Ci unc).

 Varietàa 
Le varietà che se pòden trovà infra i cirri in sti quatter chì:
 Cirrus duplicatus (Ci du);
 Cirrus intortus (Ci in);
 Cirrus radiatus (Ci ra).
 Cirrus vertebratus (Ci ve);

Ciascheduna de lor la pò comparì insèma cont i alter (per esempi: Cirrus intortus vertebratus).

 Caratteristich supplementar e nivol accessòri 

Di vòlt i cirri pòden ‘vègh la caratteristica supplementàr ciamada Mammatus.

 Effètt in sul clima 
I cirri quatten fin al 25% de la Tèrra (fin al 70% in di region tropicàj) e gh’hànn on effètt de riscaldament nètt in del cors di or de la nòtt . De recent on quaj studi  l’hà fa vedè che, in del cors del dì, i cirri hinn el sol tipo di nivola che ‘l pò tanto scaldà quanto infreggià el sistèma Tèrra-Atmosfera . Quèst dualismo chì el dipend soratùtt de la posizion del Sol e comunque de la latitudin. 

Quand ch’hinn suttil e trasparent, quèj nivol chì i surbissen su ind ona manera efficienta la radiazion infra-rossa, inveci hinn minga tròpp bon de schermà i ragg del Sol.  Quand che gh’hànn on spessor de 100m rifleèttem domà el 9% di ragg solar incident, ma fànn nò passà quasi el 50% de l'irradiazion vèrs el spazzi di ragg infr-ross emettùu de la Tèrra, donca fànn andà su la temperadura atmosferega sòta i nivol de 10°C in media.  Earth Observatory. National Aeronautics and Space Administration,  p. 1191 Accesso il 16 ottobre 2012.—
On procèsso conossùu 'me effètt sèrra. In media in tutt el mond, la formazion de nivol la càosa la sbassada de la temperadura in su la superfice terrèstrer de 5°C, soratùtt per via di stratocumul.

Per el sò effètt scaldant quand che hinn assée sottil gh’hànn tiràa adòss ona part de colpa per el riscaldament global. 

Di scienzàa hànn fa l’ipòtesi che el riscaldament global el pòda caosà l’aument di nivol molto suttil, con la conseguenza de fa anda su la temperadura e l’umidità. Quèst el  provocarìss ancasì l'aument de la quattadura di cirr, creando ona roeuda che la tend a sgrandì i effètt del fenòmen medesìm  ("retroazion positiva" ). La prevision, segond quèll’ipotesi chì, a l’è che i cirri l’andarìssen  pussée su cont la salida de la temperadura, e de conseguenza l’aumetarìss anca el volùmm d’aria sòta i nivol e la quantitàa de radiazion infrarossa de la superfice terrèstra riflèttuda. De sorapù, quèll ipòtesi chì la suggerìss che l’aument de la temperadura el meni a l’ingrandiment di cristaj de giazz in di cirr, e quèst el pròvoca on equilibri fra  l’aument de la riflession vèrs la Tèrra di ràgg infraross emettùu de la Tèrra medèmma e quèlla vèrs el spazzi di ragg del sol incident.

In del 2001 el scienziàa Richard Lindzen  l’hà propòst l'ipòtesi Iris, segond la quàl l’aument de la temperadura de la superfice del mar in di zòn tropicàj la produsarìss ona sbassada de la formazion di cirr e donca on aument del calor disperdùu in del spazzi per mèzz de la radiazion infrarossa. 

Quèll’ipotesi chì, a la quàl di alter scienziàa ghe dànn contra,  la sarìss inveci stada confermada de on studi che l’è vegnùu adrée, miss foeura in del 2007, e menàa del  scienziàa de l'atmosfera Roy Spencer e alter, cont el doperà di misur fàa cont i satèllit modèrni.

Galleria d'immagin

 Riferiment 

 Bibliografia 





 Vos correlaa 
 Nivola

Categoria:Nivole
Categoria:Meteorologia